Document ID: 32011R0495

IZVEDBENA UREDBA KOMISIJE (EU) št. 495/2011
z dne 20. maja 2011
o spremembi Uredbe (ES) št. 109/2007 glede sestave krmnega dodatka natrijevega monenzina
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 13(3) Uredbe,
ob upoštevanju naslednjega:
(1)
Uredba (ES) št. 1831/2003 določa možnost spremembe dovoljenja za krmni dodatek na zahtevo imetnika dovoljenja in na podlagi mnenja Evropske agencije za varnost hrane (v nadaljnjem besedilu: Agencija).
(2)
Uporaba natrijevega monenzina iz skupine kokcidiostatikov in sredstev proti histomonijazi je bila dovoljena za deset let kot krmni dodatek za piščance za pitanje in za purane z Uredbo Komisije (ES) št. 109/2007 (2).
(3)
Imetnik dovoljenja je predložil zahtevek za spremembo dovoljenja za natrijev monenzin glede dodatne sestave navedenega krmnega dodatka. V podporo zahtevku so bili predloženi ustrezni podatki.
(4)
Agencija je v mnenju z dne 1. februarja 2011 (3) navedla, da uporaba te nove formulacije dodatka za piščance za pitanje in purane ne povzroča dodatnih skrbi glede zdravja živali in ljudi ali okolja ter da je učinkovita pri nadzoru kokcidioze. Potrdila je tudi poročilo o analitski metodi krmnega dodatka, ki ga je predložil referenčni laboratorij za krmne dodatke, ustanovljen z Uredbo (ES) št. 1831/2003.
(5)
Pogoji iz člena 5 Uredbe (ES) št. 1831/2003 so izpolnjeni.
(6)
Uredbo (ES) št. 109/2007 je zato treba ustrezno spremeniti.
(7)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga k Uredbi (ES) št. 109/2007 se nadomesti s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. maja 2011

Labels: 3
17
6